[{"text_idx": "#000000", "text": "Konata kanada muzikisto koncertis en Esperanto"}, {"text_idx": "#000001", "text": "La konata kanada muzikisto Yves Desrosiers pasintjare publikigis sian unuan albumon en Esperanto. Nun partoprenantoj de la kongreso en Montrealo povis c\u0302eeste g\u0302ui lian prezenton en Esperanto."}, {"text_idx": "#000002", "text": "En 2021 okazis en Montrealo la registrado de la spektaklo \u201dNokta s\u0302oforo\u201d de Yves Desrosiers tute en Esperanto, produktita de Universala Esperanto-Asocio kaj sponsorita de la Interkultura Novelo-Konkurso (INK)."}, {"text_idx": "#000004", "text": "La c\u0302apelita muzikisto au\u0306digis la erojn de sia lasta KD, Nokta s\u0302oforo, antau\u0306 atenta au\u0306skultantaro, kiu varme aplau\u0306dis la foje meditemajn, foje rokstilajn kreaj\u0302ojn. Kvazau\u0306song\u0302aj bildoj akompanis la muzikon sur scenej-funda ekrano."}, {"text_idx": "#000005", "text": "Desrosiers invitis nin sperti kun li la longan solecon pensoplenan de vojag\u0302o sencela en au\u0306tomobilo, punktita de haltoj en moteloj kaj motorpaneoj."}, {"text_idx": "#000006", "text": "La ses muzikistojn (inkluzive la filon de Desrosiers mem) oni bone au\u0306dis, malgrau\u0306 etaj sonproblemoj, interalie, kelkaj instrumentoj estis ne sufic\u0302e au\u0306deblaj. Kiam li ne alparolis la publikon rekte, la kantisto au\u0306digis recitadon, kiun li mem surbendigis. Eble li devus refari tiujn, c\u0302ar lia prononcado en Esperanto intertempe grande plibonig\u0302is."}, {"text_idx": "#000007", "text": "Tamen, tiuj detaletoj ne malpermesis al ni g\u0302ui poeziplenan verkon, kiun kelkaj spektantoj ne hezitis kompari kun la muziko de Pink Floyd! Oni povas nur esperi, ke Yves Desrosiers dau\u0306rigos sian rilaton kun nia lingvo, kaj ke li decidos ne nur ludi gitaron, sed ankau\u0306 kanti pli ofte, c\u0302ar lia voc\u0302o estas emocianta kaj kortus\u0302a."}]